ΓΡΑΠΤΗ ΕΡΩΤΗΣΗ E-2274/98

υποβολή: Richard Corbett (PSE) προς την Επιτροπή

(22 Ιουλίου 1998)

Θέμα: Υπεραγορές και παρακμή των αστικών κέντρων

Γνωρίζει η Επιτροπή το γεγονός ότι όλο και μεγαλύτερος αριθμός τοπικών μαγαζιών στις περιοχές των αστικών κέντρων (όπως εκείνες του Liverpool), κλείνουν λόγω του πολλαπλασιασμού των υπεραγορών και των εμπορικών κέντρων εκτός πόλεως;

Συνειδητοποιεί το γεγονός ότι οι ηλικιωμένοι και τα άτομα που δεν διαθέτουν αυτοκίνητο δυσκολεύονται να μεταβούν σε αυτές τις υπεραγορές για τα βασικά τους ψώνια;

Πιστεύει η Επιτροπή ότι θα έπρεπε να λαμβάνεται υπόψη το κοινωνικό κόστος όταν αποφασίζεται εάν θα επιτραπεί ή όχι λειτουργία τέτοιων υπεραγορών;

Τι πρωτοβουλίες αναπτύσσειη Επιτροπή προκειμένου να συλλέξει στοιχεία σχετικά με το συγκεκριμένο πρόβλημα και να προτείνει μέτρα με τα οποία οι δυσκολίες αυτές θα μετριασθούν;

Απάντηση του κ. Παπουτσή εξόνόματος της Επιτροπής

(5 Οκτωβρίου 1998)

Η Επιτροπή από καιρό έχει επίγνωση των δυσκολιών που αντιμετωπίζουν τα μικρά καταστήματα εξάιτίας της ανάπτυξης των πολυκαταστημάτων λιανικού εμπορίου και των εμπορικών κέντρων εκτός πόλεων. Το πρόβλημα αυτό έχει ιδιαίτερο αντίκτυπο στις απομακρυσμένες αγροτικές περιοχές και στις περιοχές των μικρών και μεγάλων πόλεων που βρίσκονται σε παρακμή. Η τελευταία κατάσταση είναι ίσως και η σοβαρότερη γιατί ενώ είναι η λιγότερο αναγνωρισμένη, όμως επιταχύνει την αρνητική πορεία της περιοχής.

Τα τοπικά καταστήματα συχνά θεωρούνται ότι αποτελούν κοινωνικές εστίες στις γειτονιές που εξυπηρετούν. Το κλείσιμο, επομένως, αυτών των καταστημάτων μπορεί να βλάψει την τοπική κοινωνική δομή. Οι επιπτώσεις είναι ιδιαίτερα σοβαρές στα άτομα που δεν διαθέτουν αυτοκίνητο, είτε για οικονομικούς λόγους ή λόγω μεγάλης ηλικίας ή ασθένειας, αυξάνοντας τον κίνδυνο κοινωνικού αποκλεισμού.

Στα πλαίσια της συνέχειας στην ανακοίνωσή της "Προς ένα πρόγραμμα για το αστικό περιβάλλον στην Ευρωπαϊκή Ένωση"(1), η Επιτροπή έχει την πρόθεση να παρουσιάσει ένα σχέδιο δράσης το οποίο θα τονίζει τα προβλήματα που έχουν σχέση τόσο με την επέκταση των οικιστικών περιοχών, όσο και με την αυξανόμενη ανάγκη για ταξίδια στις μικρές και μεγάλες πόλεις. Η έννοια της "συμπαγούς πόλης" έχει ήδη τονιστεί στο σχέδιο για τις ευρωπαϊκές προοπτικές χωροταξικής ανάπτυξης που υποβλήθηκε στους υπεύθυνους για την περιφερειακή πολιτική και τον χωροταξικό σχεδιασμό υπουργούς κατά τη συνεδρίασή τους στη Γλασκώβη τον Ιούνιο 1998. Η χορήγηση αδειών για την κατασκευή μεγάλων εμπορικών κέντρων εκτός πόλεων δεν ανήκει στην αρμοδιότητα της Κοινότητας, αλλά τα προαναφερθέντα έγγραφα πολιτικής μπορούν να παρέχουν ένα πλαίσιο αναφοράς για την ανάληψη δράσης σε εθνικό και τοπικό επίπεδο.

Μια μερική λύση όσον αφορά τη δυσκολία που αντιμετωπίζουν τα μικρά τοπικά καταστήματα για να παραμείνουν ανταγωνιστικά, μπορεί να είναι η δημιουργία δομών συνεργασίας όπως είναι οι ομάδες αγοραστών, η δημιουργία αλυσίδων καταστημάτων σε εθελοντική βάση, καθώς και η εκχώρηση δικαιωμάτων αποκλειστικής εκμετάλλευσης. Η Επιτροπή εξετάζει εάν πρέπει να τροποποιηθούν οι τρέχοντες κανόνες περί ανταγωνισμού για τη διευκόλυνση μιας τέτοιας συνεργασίας.

Στα πλαίσια του προγράμματος Commerce 2000(2) της Επιτροπής που σκοπό έχει την αύξηση της ανταγωνιστικότητας των μικρών καταστημάτων, εκτελείται μια έρευνα για τον προσδιορισμό των κοινών προβλημάτων στις αστικές περιοχές που βρίσκονται σε παρακμή. Τα αποτελέσματα αναμένεται ότι θα παρουσιαστούν σε ένα συνέδριο που θα πραγματοποιηθεί στις Βρυξέλλες κατά το πρώτο τρίμηνο του 1999. Ανάμεσα στα θέματα που θα εξεταστούν είναι και η εμπειρία σχετικά με τη συμπερίληψη του διανεμητικού εμπορίου στο εύρος των ευρωπαϊκών διαρθρωτικών ταμείων, υπέρ της οποίας έχουν ταχθεί ορισμένα κράτη μέλη. Ελπίζεται να προσδιοριστούν και να διαδοθούν οι βέλτιστες πρακτικές, πιθανώς σχέση με σύγχρονες μεθόδους διαχείρισης όπως είναι η χρήση του ηλεκτρονικού εμπορίου, η κατάρτιση των ιδιοκτητών των καταστημάτων, η καλύτερη πρόσβαση σε χρηματοδότηση, η χρήση ομάδων αγοραστών και το λιανικό εμπόριο πολλών υπηρεσιών.

Η Επιτροπή ενέκρινε ένα επιχειρησιακό σχέδιο στα πλαίσια της πρωτοβουλίας URBAN(3) της Κοινότητας, που είναι σχεδιασμένο να αντιμετωπίσει τα προβλήματα της καθυστερημένης ανάπτυξης και της εγκληματικότητας στην περιοχή Merseyside, όπου υπάρχουν υποπρογράμματα για τις κοινότητες North Huyton, Netherton και Central Liverpool, τα οποία θα χρηματοδοτηθούν κατά 48,5 % από τα διαρθρωτικά ταμεία της Κοινότητας. Τα ενλόγω υποπρογράμματα περιλαμβάνουν και μέτρα όπως είναι η βασισμένη στην κοινότητα οικονομική ανάπτυξη και η ενθάρρυνση των βιώσιμων επιχειρήσεων.

Έχουν πραγματοποιηθεί συζητήσεις σχετικά με τη δυνατότητα πρόσκλησης αντιπροσώπων του Liverpool για να συνεργαστούν με αντιπροσώπους άλλων ευρωπαϊκών πόλεων οι οποίες έχουν παρόμοια προβλήματα, παράλληλα με την προαναφερθείσα έρευνα, ώστε να πραγματοποιηθεί μια πρώτη ανάλυση των προβλημάτων.

(1) Ανακοίνωση της Επιτροπής: έγγραφο COM(97)197 τελικό.

(2) Αναφέρεται στο έγγραφο COM(96)591 τελικό: Πρόταση απόφασης του Συμβουλίου για ένα Τρίτο Πολυετές Πρόγραμμα για τις Μικρομεσαίες Επιχειρήσεις (ΜΜΕ) στην Ευρωπαϊκή Ένωση (1997-2000).

(3) Ανακοίνωση της Επιτροπής 96/C 200/4 της 10.7.1996.